Statsbesøk

**Statsbesøk** er et seremonielt besøk som et statsoverhode avlegger hos statsoverhodet i en annen stat etter invitasjon fra denne. Et statsbesøk avsluttes vanligvis med at det gjestende statsoverhode gir sitt vertskap invitasjon til gjenbesøk.

Det er kun besøk mellom statsoverhoder som betegnes statsbesøk. Regjeringssjefers besøk kalles *offisielle besøk*, eller i tilfeller *arbeidsbesøk*, og har ofte mindre seremoniell.

## Seremonielle besøk
Statsbesøk er den høyeste form for diplomati mellom to stater og er preget av seremoniell og formaliteter. Dette omfatter en offisiell mottakelse med et visst seremoniell, gjerne også med parade der gjesten gis militær æresbevisning, og offisielle middager (banketter) gitt av både vertskap og gjester der de to lands statsoverhoder er æresgjester. Bekransning av nasjonalmonument eller annet minnesmerke er en vanlig del av statsbesøk. Videre omfattes statsbesøk av et offisielt program med besøk hos nasjonale institusjoner av politisk, kulturell og økonomisk betydning. Statsoverhodet og vedkommendes følge av ministre og andre representanter kan holde offisielle samtaler med sine motparter. Det organiseres gjerne et eget parallelt program for statsoverhodets ektefelle. Videre kan statsbesøket inneholde et program som omfatter en utvidet delegasjon satt opp for å fremme forbindelsen mellom de to land innen handel, kultur, og lignende.

I forbindelse med statsbesøk tildeler de to lands statsoverhoder som regel hverandre en av landets høyeste ordener. Øvrige medlemmer av delegasjonene, samt personer som har utført viktige oppgaver i forbindelse med statsbesøket, tildeles også ordener i ulike grader og klasser.

I parlamentariske demokratier sendes og mottas invitasjoner til statsbesøk etter avklaring og godkjennelse fra regjeringen.

## Statsbesøk i Norge
I Norge er det regjerende monark som er vert for utenlandske statsoverhoder ved statsbesøk og som selv reiser på statsbesøk til andre land. Ved begynnelsen av en monarks regjeringstid avlegger monarken som regel først statsbesøk i de nordiske naboland. I Norge er det vanlig at fremmed lands statsoverhode besøker Stortinget, der vedkommende tas imot av stortingspresident, og Høyesterett. Når besøkende statsoverhode er president, møter vedkommende statsministeren til offisielle samtaler.

Antallet statsbesøk har blitt hyppigere med årene. Haakon VII mottok i sin regjeringstid elleve utenlandske statsoverhoder til statsbesøk i Norge og reiste selv på 13 statsbesøk til utlandet. Olav V var vert ved 30 statsbesøk og dro selv på 33 statsbesøk til andre land. Under Harald V har Norge inntil utgangen av 2011 mottatt 37 utenlandske statsoverhoder til statsbesøk i Norge og kongen har avlagt 40 statsbesøk i utlandet.

### Statsbesøk av Russlands president
I forbindelse med statsbesøk fra Russlands president Dmitrij Medvedev 26.–27. april 2010 ble en rekke offisielle seremonier og møter avholdt:



Fil: President Medvedev with Crown Prince Haakon of Norway.jpg|Ankomst: Presidenten mottas på Gardermoen av kronprins Haakon 
Fil:President Medvedev reviewing troops with King Harald V of Norway big225591.jpg|Velkomstseremoni: President Medvedev ledsaget av kong Harald inspiserer æresgarde på Slottsplassen 
Fil:President Medvedev and wife Svetlana with Royal Family of Norway big225594.jpg|Offisiell fotografering: Presidentparet, kongeparet  og medlemmer av den norske kongefamilien i Fugleværelset på Slottet  
Fil:Russian President and King of Norway exchange gifts during State Visit big225595.jpg|Gaveutveksling: Presidenten og kongen utveksler offisielle gaver 
Fil:Medvedev_in_Norway_(img04).jpeg|Offisielle samtaler: President Medvedev møter stortingspresident Dag Terje Andersen 
Fil:President Medvedev Laying a wreath at Norway's National Monument big225603.jpg|Kransnedleggelse: President Medvedev bekranser Nasjonalmonumentet på Festningsplassen på Akershus festning 
Fil:Medvedev_in_Norway_(img09).jpeg|Presidenten og kongen sammen med krigsveteraner etter tildeling av Jubileumsmedaljen i anledning 65-året for seieren i Den store fedrelandskrigen 1941–1945  
Fil:Medvedev in Norway (img11).jpeg|Kransnedleggelse: Presidenten la ned krans på det sovjetiske krigsminnesmerket på Vestre Gravlund  
Fil:Medvedev_in_Norway_(img12).jpeg|Næringslivsrelasjoner: Presidenten, ledsaget av statsministeren, møtte representanter for norsk næringsliv, her Telenors Jon Fredrik Baksaas 
Fil:Dmitry_Medvedev_in_Norway_27_April_2010-5.jpeg|Politiske samtaler: President Medvedev i møte med statsminister Jens Stoltenberg. 
Fil:Dmitry Medvedev in Norway 27 April 2010-7.jpeg|Pressekonferanse: Presidenten og statsministeren holdt felles pressekonferanse. Det ble kunngjort enighet i delelinjeforhandlingene i Barentshavet 
Fil:With Norwegian Prime Minister Jens Stoltenberg. In the Akershus Castle big225654.jpg|Presidenten og statsministeren på Akershus festning. Avtaler ble undertegnet og det ble holdt avskjedslunsj med regjeringen som vertskap 



## Se også
* Liste over statsbesøk under Harald V
* Liste over statsbesøk under Olav V
* Liste over statsbesøk under Haakon VII

## Referanser


## Eksterne lenker
* 
* Catani, Johanna:  ''State visit as a form of intercultural communication'', avhandling, Universitetet i Jyväskylä, 1999